Súradnice: 48°48′40″S 22°07′15″V﻿ / ﻿48,8112°S 22,1209°V﻿ / 48.8112; 22.1209

**Remetský potok** je potok v regióne Dolný Zemplín, na území obcí Remetské Hámre, Vyšné Remety a Úbrež v okrese Sobrance a na území obce Poruba pod Vihorlatom v okrese Michalovce v Košickom kraji. Nachádza sa v geomorfologickom celku Východoslovenská pahorkatina. Ústi do Porubského potoka, ktorý ďalej ústi v rámci medzipovodia do vodnej nádrže Zemplínska šírava, zo Zemplínskej šíravy vyteká kanalizovaný vodný tok Čierna voda. Má dĺžku 7,9 km. Rád toku VIII.

Prameň
------

Pramení v 334 m n. m. na území obce Remetské Hámre v okrese Sobrance v Košickom kraji, v lesnom extraviláne, v regióne Dolný Zemplín, na svahu vrchu (aj lesa) *Čierna studňa* s 345 m n. m.

Opis toku
---------

Od prameňa v 334 m n. m. tečie južným smerom, po 1 km krátkom úseku v 273 m n. m. vteká na územie lesného extravilánu obce Vyšné Remety, preteká cez pole *Rovina*, v 243 m n. m. priberá bezmenný ľavostranný prítok, vteká do poľnohospodárskeho extravilánu, v 220 m n. m. vteká do intravilánu obce Vyšné Remety,
v 197 m n. m. opúšťa intravilán a pokračuje extravilánom obce Vyšné Remety, v 179 m n. m. priberá bezmenný pravostranný prítok, v 171 m n. m. priteká na obecnú hranicu medzi obcou Vyšné Remety a obcou Úbrež, v 163 m n. m. priberá bezmenný ľavostranný prítok, stáča sa do západného smeru, tečie po obecnej hranici, pokračuje po hranici medzi obcami Úbrež a Poruba pod Vihorlatom, v 147 m n. m. priberá ľavostranný prítok Karniansky potok, priamo na obecnej hranici v 147 m n. m. ústi do Porubského potoka ako jeho ľavostranný prítok.

*Remetský potok* patrí do okresu Sobrance a do okresu Michalovce v Košickom kraji. Nachádza sa v geomorfologickom celku Východoslovenská pahorkatina v geomorfologickom podcelku Podvihorlatská pahorkatina. Má jeden dôležitejší prítok Karniansky potok.

Pôvod názvu
-----------

Názov vodného toku *Remetský potok* má pôvod v názve obce Remetské Hámre (mladá obec s najstarším záznamom viažucim sa k roku 1828 *Hámor*, 1927 *Remetské Hámre*) alebo pravdepodobnejšie v názve obce Vyšné Remety (najstarší záznam sa viaže k roku 1418 *Remethe*, 1920 *Vyšné Remety*, územím ktorých potok preteká. Jedna slovná zložka názvu oboch obcí má pôvod v staršom označení *remeta* vo význame *eremita, pustovník, rehoľník, mních*. Motivácia pomenovania obce Vyšné Remety je spojená s existenciou pustovníkov v priestore obce. Z toponyma Vyšné Remety bolo po rozšírení o formant *-ský* a po kombinácii so všeobecným podstatným menom potok s významom *menší prirodzený vodný tok* utvorené dvojčlenné hydronymum atributívneho typu (dvojčlenný determinatívny názov so zhodou) zložené z prídavného mena a z podstatného mena *Remetský potok* ako súčasť veľmi početnej skupiny názvov v slovenskej toponymii, najmä hydronymii. 
Názov vodného toku bol štandardizovaný v roku 1975.
V priestore slovenskej hydronymie vodných tokov hydronymum *Remetský potok* nie je jedinečným hydronymom (august 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-08-06.
2. ↑  Geografické názvy okresu Michalovce A34. Geografické názvoslovné zoznamy OSN Slovenskej republiky. Bratislava: Úrad geodézie, kartografie a katastra SR, GK-2406/1993 zo 17.11.1993. 89 s. S. 47, 68. ISBN 80-85672-07-3.
3. ↑  Názvy vodných tokov a vodných plôch SR. Povodie Bodrogu a Tisy. Bratislava: Slovenský úrad geodézie a kartografie, P-425/1990 z 31.10.1990. 82 s. S. 43, 73. ISBN 80-85164-17-5.
4. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-08-07]
5. ↑  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 14, 147, 154. 079-902-87 NVA (identifikačný kód tlačoviny z obdobia pred ISBN)
6. ↑  Priebeh Remetského potoka v Základnej báze údajov geografického informačného systému ZB GIS. Dostupné on-line na  [cit. 2022-08-08]
7. ↑  Miroslav Kropilák. *Vlastivedný slovník obcí na Slovensku*. 1. vyd. Bratislava : Veda vydavateľstvo Slovenskej akadémie vied, 1978. 321, 3. diel s. S. 397.
8. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Východoslovenský kraj. Slovenský úrad geodézie a kartografie, č. P-378/1975 z 19.11.1975, Kartografické informácie 8. 153 s. S. 108. Bratislava 1976. 79-002-76 (identifikačný kód tlačoviny z obdobia pred ISBN).

| * z
* d
* u
Vodné toky v medzipovodí Zemplínskej šíravy |
| --- |
| Vodné toky | 
* Bočný kanál
* Boháč
* Hrabový jarok
* Jovsiansky potok
* Kamenný potok
* Kusín
* Lomocký potok
* Myslina
* Porubský potok
* Remetský potok
* Skalný potok
* Sokolský potok
* Stará rieka
* Suchý potok
* Šíravský kanál
* Štôlniansky potok
* Tomášovský potok
* Trnavský potok
* Viniansky potok

 |
| Vodné plochy | 
* Jovsiansky rybník
* Kusínsky rybník
* Vinianske jazero

 |